Ilgis (Alytaus r.)
Ilgis – ežeras pietų Lietuvoje, Alytaus rajone, apie 9 km į pietryčius nuo Butrimonių, prie Pivašiūnų miestelio rytinio pakraščio. Ilgis iš šiaurės vakarų į pietryčius 2,5 km, plotis iki 0,8 km. Altitudė 143,9 m. Gylis siekia 8 m. Šiaurinė ežero dalis plati, susidarė duburį išgulėjus ledo luistui, o pietinė ilga ir siaura, rininė. Krantai neaukšti, kai kur pelkėti, daug kur apaugę miškeliais. Rytiniai krantai apaugę mišku (Pivašiūnų miškas). Suteka 8 upokšniai. Šiaurės rytuose išteka Anykštės upelis (Žižmos baseinas). Pietrytinėje pakrantėje įsikūręs Sudvariškių kaimas. Vakarinėje pakrantėje įrengtas paplūdimys su sporto aikštele.